钦定古今图书集成/明伦汇编/闺媛典/第093卷 > 张映宸妻吴氏
## 钦定古今图书集成/明伦汇编/闺媛典/第093卷 > 张映宸妻吴氏

按《贵州通志》：“吴氏，邑民张映宸妻。有殊色。父母故寒
微，素不闻戒训。及适映宸，甚相敬爱，有举案风，倡随
之义，出乎天性，乡里率贤之。逾数稔，映宸病将属纩，
目其妻而不能言，氏曰：‘得毋念妾乎？君行矣，妾将从
君，决不蒙面再入他门也’。映宸目瞑，氏抚尸号咷几
绝，姑劝慰之，终不解。罄其钗钏为夫治丧，朝夕哭奠”
甚哀，路人皆为之哽咽。既毕葬，遂不复饮食。邻妇力
劝之，不听，惟泪下如雨，哭无声。居数日，办棺椁衣衾，
治酒奠夫灵，一恸而绝。年二十许，与宸合葬。遗一子，
育于姑。